Phiyega skuldig aan bedrog, meineedNasionale polisiekommissaris Riah Phiyega. Foto: Werner Beukes/SAPA Dit is volgens ŉ ministeriële verwysingsgroep wat in September 2014 deur Nathi Nhleko, minister van polisie, aangestel is om klagtes deur senior polisielede teen Phiyega te ondersoek. Nhleko het Woensdag die bevindings van die groep se verslag in die parlement bekendgemaak. Nhleko het gesê Phiyega se verwydering van lt.genl. Godfrey Lebeya en lt.genl. Leah Mofomme nadat hulle demovering geweier het, was ŉ oortreding van die Wet op Arbeidsverhoudinge. Die groep het onder meer ook bevind dat lt.genl. Nhlanhla Mkhwanazi, wat as nasionale polisiehoof waargeneem het voor Phiyega se aanstelling, met “vooroordeel en kwaadwilligheid” hanteer is ná Phiyega se aanstelling. “Daar is nie ŉ kantoor of mense aan hom toegeken om te bestuur nie en hy moes vir langer as ŉ jaar by die huis sit.” Die groep het ook ŉ bevinding gemaak rakende die klag van meineed wat teen Phiyega aanhangig gemaak is nadat sy Arno Lamoer, geskorste Wes-Kaapse polisiekommissaris, ingelig het dat kriminele aanklagte teen hom ondersoek word. Daar is voorgestel dat dissiplinêre stappe teen Phiyega geneem word.